“Illum ħsibijieti huma f'dawk it-tfal, in-nisa u l-irġiel kollha li xi darba sfaw vittmi tal-kriminalità. U f'dan il-jum għal darba oħra nsellem it-tifkira ta' Ján Kuciak, li nqatel sena ilu. Jeħtieġ li nipproteġu lill-ġurnalisti tagħna minn kull forma ta' intimidazzjoni u attakki. Kull wieħed u waħda minna jista' jisfa vittma tal-kriminalità. Madankollu, mhux il-vittmi kollha jirrappurtaw li jkunu sofrew minn reat: għal 25 miljun reat kriminali rrappurtati fl-UE, aħna nistmaw li 75 miljun oħra ma jiġux irrappurtati. Irridu ntemmu dan. Ħafna drabi l-vittmi ma jirrappurtawx lill-pulizija minħabba li jkunu jibżgħu mit-trażgressur jew milli jsofru l-konsegwenzi negattivi tal-proċedimenti kriminali. Illum il-vittmi kollha tal-kriminalità fl-UE jgawdu minn sett ta' drittijiet ċari, indipendentement minn fejn fl-Unjoni Ewropea jseħħ ir-reat. B'mod partikolari, id-Direttiva dwar id-Drittijiet tal-Vittmi, li daħlet fis-seħħ f'Novembru 2015, tipprovdi d-drittijiet li għandhom jiġu rikonoxxuti u trattati b'mod rispettuż, professjonali u mhux diskriminatorju. L-għan ewlieni ta' dawn l-istandards għoljin huwa li jiġi evitat li l-vittmi jsofru dannu addizzjonali matul il-proċedimenti kriminali. Tliet snin wara l-iskadenza għat-traspożizzjoni, xi Stati Membri għadhom ma ttrasponewx din ir-regola tal-UE. Il-Kummissjoni għamlet l-implimentazzjoni tad-Direttiva prijorità u hija determinata li tiżgura li taħdem sew fil-prattika. Se niżgura li dawn ir-regoli tal-UE jiġu applikati fl-Unjoni kollha. Se nieħu l-passi kollha meħtieġa, inklużi azzjonijiet legali. Irrispettivament minn fejn tgħix jew minn fejn tiġi, jekk tisfa vittma ta' delitt fl-Ewropa għandek dejjem tirċievi l-għajnuna u l-appoġġ li jissodisfaw il-ħtiġijiet tiegħek.” Sfond It-22 ta' Frar jfakkar il-Jum Ewropew għall-vittmi ta' reati. Il-Kummissjoni Ewropea ħadet għadd mifrux ta' azzjonijiet li jindirizzaw il-ġlieda kontra l-vjolenza u li jgħinu lill-vittmi tal-kriminalità: Għal Aktar Informazzjoni Id-Direttiva dwar id-Drittijiet tal-Vittmi Skeda informattiva dwar id-Direttiva dwar id-Drittijiet tal-Vittmi Domandi u Risposti